《至钱塘江怀严光一首》
明代·黄省曾

物色访客星，羊裘下玄纁。齐国一男子，床褥进北军。

鼎足怒王霸，狂奴哂汉君。金根至其馆，龙旐何缤纷。

寸心学巢父，洗耳谢放勋。咄咄呼子陵，道旧至宵分。

故人加腹去，富春自耕耘。一时弃轩冕，千载留清氛。

我到钱塘上，徘徊钓泽云。

作者简介：（1490—1540）明苏州府吴县人，字勉之，号五岳。黄鲁曾弟。通《尔雅》。嘉靖十年，以《春秋》魁乡榜，而会试累不第。从王守仁、湛若水游，又学诗于李梦阳，以任达跅弛终其身。有《西洋朝贡典录》、《拟诗外传》、《客问》、《骚苑》、《五岳山人集》等。